Yildiz Akdogan (S), 2009-02-19:
På Servicestyrelsens hjemmeside kan man downloade en rapport, der hedder »Prostitutionen i Danmark«.
Her er der et afsnit, der hedder »Prostituerede er borgere med rettigheder«.
Det står på side 24.
Socialdemokraterne er enige i dette.
Når vi ønsker frit lejde til prostituerede, er det netop ud fra det menneskesyn, at disse kvinder også har rettigheder og i høj grad har brug for hjælp.
Hensigten med frit lejde-udspillet er ganske enkelt at skabe nogle rammer, der giver disse kvinder muligheder og valg til at komme ud af prostitution.
Når vi ser på, hvem der havner i prostitution, er det ifølge Servicestyrelsens rapport primært kvinder, som allerede er socialt marginaliserede.
De har en svag tilknytning til arbejdsmarkedet og en lav uddannelse.
Et andet fællestræk er, at knap 80 pct. af dem presses til prostitution på grund af økonomiske problemer.
Mens nogle af disse kvinder prøver at få dagligdagen til at køre med indtægter fra prostitution, vælger andre at supplere kontanthjælpen med det.
Da den sidstnævnte handling ifølge loven er ulovlig, bringer det ikke kvinderne i mindre vanskeligheder.
Frygten for gæld til skattevæsenet eller kravet om tilbagebetaling af offentlige ydelser holder mange tilbage og fast i miljøet, ligesom det er svært at få dem til at henvende sig til en socialrådgiver eller anden myndighed om hjælp.
Vi har altså ikke at gøre med et idealiseret pretty woman-fænomen, der lever sit liv i sus og dus i Hollywoodstil.
Nej, vi har at gøre med et socialt problem, som kræver sociale initiativer og i den grad politiske handlinger.
Derfor ser vi bl.a. den københavnske exitpakkemodel som en god måde at imødekomme problemet på.
Exitpakken går i al sin enkelhed ud på, at de prostituerede får anonym rådgivning med henblik på råd og vejledning til at forlade prostitution uden at få en straffesag på halsen.
Frit lejde-forslagets hensigt er ikke at blåstemple socialt bedrageri, men at give en specielt svag gruppe i samfundet en reel mulighed for at komme ud af det problem, nemlig prostitution. I al sin enkelhed ønsker vi med dette forslag at se de prostituerede som borgere, der skal have rettigheder til at få hjælp, ligesom ministeriet egentlig fremhæver det på sin hjemmeside.
Vi foreslår derfor, at den prostituerede bliver fritaget for tilbagebetaling af skat af penge, der er erhvervet ved prostitution, og at den prostituerede bliver fritaget for krav om tilbagebetaling af kontanthjælp eller dagpenge for perioden, hvor vedkommende sideløbende har modtaget penge for prostitution.
Derfor opfordrer vi også til, at der laves en vejledningspjece fra ministeriets side til sagsbehandlere, som dermed bedre kan rådgive og forholde sig til de prostitueredes situation.
For det andet ønsker vi, at der laves et forsøg, hvor netop erfaringerne fra Københavns Kommune kan udbredes, således at der kommer en overordnet handlingsplan på kommunalt niveau med det sigte netop at minimere, men ikke mindst at forebygge prostitution. Sluttelig vil vi gerne understrege, at dette forslag også handler om menneskesyn.
At visse personer af økonomiske årsager presses ud i at sælge deres krop for penge, er ikke i orden.
Kan vi hjælpe bare nogle af de her kvinder ud af denne her meget ubehagelige onde cirkel, er det en succes i sig selv.
Derfor håber vi, at man bakker op omkring vores forslag.
Tak for ordet.